*Tämä artikkeli käsittelee vuoden 2014 elokuvaa. Vuoden 2004 samannimisestä elokuvasta kertoo artikkeli Creep.*

**Creep** on vuonna 2014 julkaistu yhdysvaltalainen psykologinen kauhuelokuva. Sen on ohjannut Patrick Brice, jolle elokuva oli tämän ohjausuran ensimmäinen. Brice myös sekä käsikirjoitti elokuvan että itse näytteli siinä yhdessä Mark Duplassin kanssa. Elokuva on kuvattu "löydetyn materiaalin" näkökulmasta. Elokuvassa Bricen esittämä videokuvaaja palkataan kuvaamaan Duplassin esittämää eriskummallista asiakasta. Elokuva sai vaikutteita Bricen kokemuksista Craigslist-verkkopalvelussa sekä elokuvista *Ilta Andrén kanssa*, *Piina* ja *Vaarallinen suhde*. Brice ja Duplass hioivat elokuvan tarinaa kuvausten aikana, mikä johti moneen eri versioon kohtauksista ja useaan vaihtoehtoiseen loppuskenaarioon.

*Creep* sai ensi-iltansa South by Southwest -tapahtumassa 8. maaliskuuta 2014, ja The Orchard julkaisi sen tilausvideona 23. kesäkuuta 2015 ennen kansainvälistä julkaisua Netflixin kautta 14. heinäkuuta 2015. Elokuva keräsi myönteisiä arvosteluja kriitikoilta. Vuonna 2017 julkaistiin jatko-osa *Creep 2*, jonka ohjaajana Brice ja pääosassa Duplass jatkoivat. Kolmas osa on suunniteltu julkaistavaksi tulevaisuudessa.

Juoni
-----

**Varoitus:  Seuraava kirjoitus paljastaa yksityiskohtia juonesta.**
Taloudellisesti tiukoilla oleva videokuvaaja Aaron ottaa vastaan työtehtävän, jota varten hän matkustaa syrjäiselle mökille Crestlinessa, Kaliforniassa. Siellä hän tapaa asiakkaansa Josefin. Josef kertoo hänellä olevan leikkauskelvoton aivokasvain, ja hänen odotetaan kuolevan ennen kuin hänen raskaana oleva vaimonsa Angela synnyttää. Josef haluaa Aaronin nauhoittavan videopäiväkirjan syntymättömälle lapselleen, kuten päähenkilö elokuvassa *My Life*. Päivän mittaan Josefin eriskummallinen käyttäytyminen tekee Aaronista levottoman, mikä huipentuu Josefin tunnustukseen vaimonsa raiskaamisesta. Kasvavassa määrin häiriintynyt Aaron on estynyt poistumaan, koska hän ei löydä autonavaimiaan. Hän saa puhelinsoiton Angelalta, joka paljastaa olevansa todellisuudessa Josefin sisko ja hoputtaa Aaronia pakenemaan. Josef yrittää estää Aaronin pakoaikeet, mutta Aaron onnistuu kahakan päätteeksi pakenemaan.

Aaron alkaa saada kotiinsa Josefin postittamia esineitä, mukaan lukien nauhoitteen, jossa Josef kaivaa hautaa. Poliisi on kykenemätön ottamaan asiaa hoidettavakseen, koska Aaronilla on liian vähän tietoa Josefista. Aaron tajuaa Josefin tarkkailevan häntä. Viimeisellä DVD-levyllä Josef tarjoutuu hyvitykseksi tapaamaan Aaronin kirkkaassa päivänvalossa Gregoryjärvellä. Aaron hyväksyy Josefin tarjouksen, mutta kuvaa itseään ja pitää poliisin yhteystiedot valmiina puhelimessaan kaiken varalta. Aaronin odotellessa Josefia puistonpenkillä Josef tappaa tämän takaapäin kirveellä. Josef katsoo Aaronin ottaman videomateriaalin ja kummastelee, miksei tämä kääntynyt ennen kuolemaansa. Hän tekee johtopäätöksen, että Aaron uskoi hänen hyvyyteensä sekä siihen ettei hän satuttaisi tätä, minkä myötä hän julistaa Aaronin suosikkiuhrikseen.

Myöhemmin Josef – joka nyt käyttää itsestään nimeä Bill – saa puhelinsoiton uusimmalta kohteeltaan samalla, kun hän laittaa Aaronin murhasta tehdyn DVD:n hänen edellisistä uhreistaan tehtyjen nauhoitteiden sekaan.

**Juonipaljastukset päättyvät tähän.**

Näyttelijät
-----------

|  |  |  |
| --- | --- | --- |
|  Mark Duplass  | … |  Josef/Bill
  |
|  Patrick Brice  | … |  Aaron
  |

Duplassin tosielämän puoliso Katie Aselton toimii elokuvassa Angelan äänenä.

Tuotanto
--------

Duplassin mukaan elokuvan tarina "sai vaikutteita hahmovetoisista draamoista, jotka ovat pohjimmiltaan kahden päähahmon kertomuksia (*Ilta Andrén kanssa*, *Piina* ja *Vaarallinen suhde*)" sekä "[hänen] lukemattomasta määrästään merkillisiä kokemuksia Craigslistissa vuosien mittaan". Brice ja Duplass aloittivat elokuvan työstämisen työnimellä *Peachfuzz* Duplassin hahmon omistaman susinaamion mukaan, mutta vaihtoivat nimeä, koska sen merkitys valkeni elokuvassa vasta myöhemmin, eivätkä he halunneet katsojien "kuluttavan elokuvan ensimmäistä puolituntista *Peachfuzz*-nimen merkityksen miettimiseen ja [jotta he] kiinnittäisivät huomiota hyvin monimutkaisiin yksityiskohtiin". Duplass ja Brice tekivät elokuvan sarjasta kahdenvälisiä keskusteluita ja päättivät hioa tarinaa kuvausten aikana, mikä antoi heille mahdollisuuden kuvata ja seuloa materiaalia nähdäkseen mikä toimisi ja mikä ei. Lopputuloksena elokuvalla oli useita vaihtoehtoisia loppuskenaarioita, ja Duplass totesi heidän tehneen "10–12 otosta jokaisesta kohtauksesta".

Hahmonsa Josefin luovasta kehityskulusta Duplass kertoi: "Me olimme kiinnostuneita tämän hyvin, hyvin erikoisen henkilön psykologisesta profiilista. Me olimme hyvin kiinnostuneita siitä, miten sinä tapaat ihmisiä etkä ihan ymmärrä mistä on kyse, mutta alat huomata merkkejä. Meille niitä olivat kiihkeä katsekontakti, oman tilan puute, ylitsevuotava jakaminen, ehkä hieman liian paljon rakkautta siellä täällä. Mutta minusta molemmissa kavereissa on jotain vialla. Syvällä. Sellainen juttu kuin ’kuka tässä skenaariossa on kummajainen?’".

Julkaisu
--------

*Creep* sai ensi-iltansa South by Southwest -elokuvajuhlilla 8. maaliskuuta 2014, ja pian sen jälkeen RADiUS-TWC osti elokuvan oikeudet. Suunnitelmat julkaista elokuva tilausvideona lokakuussa 2014 epäonnistuivat, kun RADiUS ei julkaissutkaan elokuvaa. Kesäkuussa 2015 The Orchard ja Sony Pictures Home Entertainment (Orchardin emoyhtiö) hankkivat elokuvan levitysoikeudet. Elokuva julkaistiin tilausvideona 23. kesäkuuta 2015, minkä jälkeen maailmanlaajuinen julkaisu tapahtui Netflixissä 14. heinäkuuta 2015.

### Kotilevitys

Sony Pictures Home Entertainment julkaisi *Creepin* DVD:llä 5. huhtikuuta 2016.

Vastaanotto
-----------

*Creep* sai myönteisen vastaanoton kriitikoilta. *Rotten Tomatoes* -verkkosivustolla 90 prosenttia elokuvan 31 arvostelusta on positiivisia, keskimääräisen arvosanan ollessa 7,30/10. Sivuston kriittisen konsensuksen mukaan *Creep* on "älykäs ja poikkeava versio löytömateriaalikauhusta" sekä "nokkela ja riittävän hyvin näytelty pitääkseen katsojansa jännityksessä". *Metacritic*-sivustolla elokuva on saanut 6 arvostelun pohjalta pisteet 74/100, mikä viittaa "yleisesti suotuisiin arvosteluihin".

Sekä *The Hollywood Reporter* että *IndieWire* antoivat elokuvalle myönteisen vastaanoton. *IndieWiren* mukaan elokuvalla oli puutteensa, mutta ne enimmäkseen toimivat elokuvan eduksi. *Varietyn* mukaan *Creep* "olisi toiminut tehokkaammin, mikäli Duplassin esitys olisi ollut hivenen hämärämpi, ja mikäli yleisöllä olisi ollut mahdollisuus edes ohikiitävästi uskoa Josefin puhuvan mahdollisesti totta", mutta että "hahmonsa ilmiselvistä taka-ajatuksista huolimatta Duplass vaikuttaa elokuvaan huomattavasti tekemällä suuren osan edellä mainituista juonenkäänteistä".

*Shock Till You Drop* moitti elokuvaa kokonaisuutena sanomalla, että "*Creep* saattaa toimia niille jotka eivät sulattele kauhuelokuvia usein, mutta karaistuneelle seuraajalle kyseessä on elokuva, joka pyörii päätöntä kehää aivan liian usein ja tuntuu nautinnollisesti katsottuna työltä".

Lähteet
-------

1. 1 2  Miska, Brad: Netflix Finds ‘Creep’ Footage For July Premiere *Bloody Disgusting*.  13.5.2015.  Arkistoitu 18.5.2015. Viitattu 4.4.2024. (englanniksi)
2. ↑  Gayne, Zach: SXSW 2014 Interview: Talking to CREEP's Mark Duplass and Patrick Brice *Twitch Film*.  13.3.2014.  Arkistoitu 9.7.2015. Viitattu 4.4.2024. (englanniksi)[vanhentunut linkki]
3. ↑  Whittaker, Richard: Mark Duplass Is a *Creep* *The Austin Chronicle*.  14.7.2015.  Arkistoitu 24.10.2016. Viitattu 5.4.2024. (englanniksi)
4. 1 2 3  Turek, Ryan: SXSW Interview: Mark Duplass, Patrick Brice on Bringing Creep to Life *Shock Till You Drop*.  14.3.2014.  Arkistoitu 31.3.2014. Viitattu 5.4.2024. (englanniksi)[vanhentunut linkki]
5. ↑  Dickson, Evan: (SXSW ’14 Interview) Mark Duplass And Patrick Brice On Mixing Comedy And Terror In ‘Creep’! *Bloody Disgusting*.  9.3.2014.  Arkistoitu 11.3.2014. Viitattu 5.4.2024. (englanniksi)
6. ↑  Creep *sxsw.com*.  Arkistoitu 7.6.2015. Viitattu 8.4.2024. (englanniksi)
7. ↑  Smith, Nigel M.: RADiUS Acquires Mark Duplass Thriller ‘Creep’ and Its Planned Two Sequels *IndieWire*.  7.4.2014.  Arkistoitu 1.7.2015. Viitattu 8.4.2024. (englanniksi)
8. ↑  Miska, Brad: Netflix Finds ‘Creep’ Footage For July Premiere *Bloody Disgusting*.  13.5.2015.  Arkistoitu 8.2.2016. Viitattu 8.4.2024. (englanniksi)
9. ↑  Hipes, Patrick: Duplass Brothers Ink Seven-Film Slate Deal With The Orchard *deadline.com*.  22.6.2015.  Arkistoitu 10.3.2016. Viitattu 8.4.2024. (englanniksi)
10. ↑  Zakarin, Jordan: Inside the Duplass Brothers' Growing Digital Indie Empire *yahoo.com*.  28.5.2015.  Arkistoitu 30.6.2015. Viitattu 8.4.2024. (englanniksi)
11. ↑  DiVincenzo, Alex: Creep *Broke Horror Fan*.  22.2.2016.  Arkistoitu 6.3.2016. Viitattu 8.4.2024. (englanniksi)
12. ↑  Moreno, Ashley: SXSW Film Review: 'Creep' *The Austin Chronicle*.  9.3.2014.  Arkistoitu 15.3.2014. Viitattu 14.4.2024. (englanniksi)
13. ↑  Miska, Brad: ‘Creep’ Will Scare the Sh\*t Out of You! *Bloody Disgusting*.  12.3.2014.  Arkistoitu 17.3.2014. Viitattu 14.4.2024. (englanniksi)
14. ↑  Creep *Rotten Tomatoes*. Fandango Media.  Arkistoitu 25.7.2020. Viitattu 14.4.2024. (englanniksi)
15. ↑  Creep *Metacritic*. CBS Interactive.  Arkistoitu 27.8.2018. Viitattu 14.4.2024. (englanniksi)
16. ↑  Creep: SXSW Review *The Hollywood Reporter*.  13.3.2014.  Arkistoitu 12.4.2014. Viitattu 14.4.2024. (englanniksi)
17. ↑  Taylor, Drew: SXSW Review: Scary Good Mark Duplass Midnight Movie ‘Creep’ *IndieWire*.  14.3.2014.  Arkistoitu 18.3.2014. Viitattu 14.4.2024. (englanniksi)
18. ↑  Leydon, Joe: SXSW Film Review: ‘Creep’ *Variety*.  13.3.2014.  Arkistoitu 18.3.2014. Viitattu 14.4.2024. (englanniksi)
19. ↑  Turek, Ryan: SXSW Capsule Reviews: That Guy Dick Miller, Creep & Open Windows *Shock Till You Drop*.  13.3.2014.  Arkistoitu 15.3.2014. Viitattu 14.4.2024. (englanniksi)[vanhentunut linkki]

Aiheesta muualla
----------------

* *Creep* Internet Movie Databasessa. (englanniksi)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Creep (2014 film)